钦定古今图书集成/理学汇编/字学典/第056卷 > 宋黄伯思东观馀论 > 《押字》
## 钦定古今图书集成/理学汇编/字学典/第056卷 > 宋黄伯思东观馀论 > 《押字》

刘宪御史焘无言来，予与论书，刘因言：间见传唐人
一书，中云：“‘文皇令群臣上奏，任用真草，惟名不得草，
后人遂以草名为花押，韦陟五朵云’是也。此书偶忘
其名，有朝士施结者，喜收古今人押字，不远千里求
之，所藏甚多，类而成书矣。尝欲为作序，偶忘此事所
出，遂不用。”予云：“魏晋以来法书，至梁御府藏之，皆是”
朱异、唐怀充、沈炽文、姚怀珍等题名于首尾纸缝间，
故或谓之“押缝”，或谓之“押尾”，只是谓书名耳。后人花
押，乃以草书记其自书，故谓之“押字”，或谓“草字”，盖沿
习此耳。唐人及国初前辈与人书牍，或只用押字，与
名用之无异。上表章亦或尔。近世遂施押字于檄移，
或不书己名字，而别作形模，非也。